Ballett
2025-11-24 10:30 - 12:00, 2025-11-26 10:30 - 12:00, 2025-11-28 10:30 - 12:00 (Europe/Oslo) | PRODA Oslo, Marstrandgata 8, Oslo, Norge
med Sissel Maria Aarseth
Beskrivelse av klasse:
I sine klasser er Sissel opptatt av å ha en god og tilpasset oppbygning og utvikling, med utgangspunkt i klassisk teknikk og metodikk.
Hun fokuserer blant annet på romopplevelse/bruk av rom og retninger, plassering, artikulasjon, dynamikk, koordinasjon, balanse og musikalitet.
Sissel ønsker å gi inspirerende klasser som inkluderer alle og gir trygghet/rom for individualitet og personlig tilpasning og tolkning. Det er et mål for Sissel at den enkelte danser kan oppleve mestring og utvikling i hennes klasser – uavhengig av nivå, metodikk og bakgrunn.

Foto: Jörg Wiesner

Samtidsdans
2025-11-25 09:00 - 10:30, 2025-11-27 09:00 - 10:30 | PRODA Oslo, Marstrandgata 8, Oslo, Norge
med Anne-Linn Akselsen
Beskrivelse av klasse:
Denne samtidsdansklassen er basert på prinsipper fra release teknikk. Vi ser på hvordan tyngdekraften påvirker kroppen i bevegelse, med fokus på plassering og anatomisk bevissthet. Klassen ønsker å skape rom for observasjon og analyse som kan gi større kroppslig bevissthet. Gjennom bruken av tyngdekraften, kroppens arkitektur i rommet, og grunnleggende tekniske elementer som fall, fraskyv og forlengelse, møter vi dansen.
Vi jobber for å finne frihet i form, å forstå bruken av energi versus spenning, og tar hjelp av ulike tilstander, kroppens kontakt med gulvet, svingninger, spiraler, kroppens egenvekt, og artikulasjon for å skape og videreføre bevegelse i rommet.
Klassen inneholder både åpne og spesifikke improvisasjonsøvelser, enkle oppvarmingsøvelser, klassiske releaseteknikk øvelser og frasemateriale.
Vel møtt!

Praksisdeling med Ornilia Ubisse
2025-11-27 10:30 - 12:00
Praksisdeling med Ornilia Ubisse
En leken og lyttende praksisdeling som utforsker afrikansk folkedans og rytme som drivkraft. Vi lar fotarbeidet bevege seg gjennom kroppen.
I en reise fra bakken og oppover i kroppen, undersøker vi hvordan vi individuelt og kollektivt kan lytte til rytmen, kjenne på, overføre og omforme i bevegelse.
Gjennom repetisjon, improvisasjon og komposisjon skaper vi et inkluderende rom for individuelt uttrykk, kollektiv energi og spontanitet. Åpen for dansere med ulik bakgrunn og praksis.
Ornilia Ubisse er født og oppvokst i Mosambik. Hun har studert ved Escola Nacional de Dança i Maputo,
Norges Dansehøyskole og Anton Bruckner Privatuniversität i Linz.
Ubisse arbeider både som utøvende og skapende dansekunstner. Hun har samarbeidet med koreografer
som Ingri Fiksdal, Editta Braun, Francesco Scavetta, Harald Beharie, De Naive, Roza Mostaghi, Bawren
Tavaziva, Daniel Sarr, Hallgrim Hansegård og Tendai Makurumbandi.
Hun startet Kronos Dance Company, hvor hun har koreografert forestillingene Memories from Nowhere,
Motherland og Ecstasy. Som deltaker i TekstLab Inkubator har hun utviklet soloverkene Chaos in the
Box, Rua 57 og A Protest for One. Hun er også aktuell med soloarbeid i Panta Rei Danseteater / Tilt
Grow-prosjektet Oslofjorden Danser.
Foto: Lise Skjæraasen

Musikaldans
2025-11-28 09:00 - 10:30 | PRODA Oslo, Marstrandgata 8, Oslo, Norge
med Jan Nicolai Wesnes
Beskrivelse av klassen:
Klassen vil være todelt. Første del av klassen vil dreie seg om å jobbe med grunnleggende teknikk. Vi gjør en god oppvarming, plié, føtter, piruetter og går over gulvet. Øvelsene er ikke overkompliserte så man får jobbet godt og grundig med teknikken.
I andre del av klassen jobber vi med koreografi og stilforståelse. Det vil være en ny kombinasjon hver gang så vi får jobbet med mange ulike sjangere. Noen av koreografiene kan gjøres i høye hæler så man kan godt ha med seg det på klasse.
PRODAs klasser under sjangeren musikaldans er støttet av Musikkteaterforum i CREO.
Denne støtten gjør det mulig med et mer utvidet tilbudet enn hva som ellers hadde vært mulig.
